Il-Kumitat Politiku u ta' Sigurtà tal-UE llum ħatar lil Erik Høeg, diplomatiku Daniż, bħala l-Kap il-ġdid tal-missjoni ta' monitoraġġ tal-Unjoni Ewropea fil-Georgia, EUMM Georgia. Erik Høeg huwa s-suċċessur ta' Kęstutis Jankauskas (ta' nazzjonalità Litwana) li okkupa l-kariga għal aktar minn sentejn u nofs. Erik Høeg attwalment qed iservi bħala l-Viċi Kap tal-EUMM u ilu Aġent Kap tal-missjoni mill-1 ta' Settembru 2017. L-EUMM ġiet skjerata f'Settembru 2008 wara l-Ftehim ta' Sitt Punti b'medjazzjoni tal-UE li temm il-gwerra ta' Awwissu bejn ir-Russja u l-Georgia. Hija tikkontribwixxi għall- istabbilizzazzjoni, in-normalizzazzjoni u t-tisħiħ tal-fiduċja bejn il-partijiet tal-konflitt. Il-missjoni tipprovdi monitoraġġ ċivili tal-azzjonijiet tal-partijiet, inkluż il-konformità sħiħa mal-Ftehim ta' Sitt Punti u miżuri ta' implimentazzjoni sussegwenti fil-Georgia kollha. Hija tinforma wkoll il-politika Ewropea b'appoġġ għal soluzzjoni politika dejjiema fil-Georgia. Il-kompiti ewlenin tal-missjoni ċivili EUMM Georgia huma dawn li ġejjin: Stabilizzazzjoni : monitoraġġ tas-sitwazzjoni tal-proċess ta' stabilizzazzjoni. Il-missjoni għandha linja diretta ('hotline') biex tittratta l-inċidenti; Normalizzazzjoni : monitoraġġ tal-proċess ta' normalizzazzjoni bejn il-partijiet tal-konflitt u kif in-nies huma affettwati; Tisħiħ tal-fiduċja : kontribut għat-tnaqqis tat-tensjonijiet permezz tal-komunikazzjoni, il-faċilitazzjoni ta' kuntatti bejn il-partijiet u l-proġetti konġunti; Hija tikkontribwixxi biex l-politika Ewropea dwar il-konflitt. Il-kontribut tal-EUMM għall-istabbiltà relattiva fil-post jibqa' kruċjali. L-EUMM nediet b'suċċess għadd ta' proġetti żgħar għat-tisħiħ tal-fiduċja fl-ambitu tal-faċilità l-ġdida tagħha u ser iżżidhom. Hija rreġistrat ukoll żvilupp pożittiv importanti bl-issoktar tal-mekkaniżmu ta' prevenzjoni tal-inċidenti u r-rispons għalihom f'Gali. Il-missjoni għandha l-kwartieri ġenerali fi Tbilisi u għandha tliet uffiċċji fuq il-post f'Gori, fi Mtskheta u f'Zugdidi. Il-missjoni bdiet fl-1 ta' Ottubru 2008 u tiskjera 200 osservatur tal-UE. L-Unjoni Ewropea tkompli tappoġġa bis-sħiħ is-sovranità u l-integrità territorjali tal-Georgia fi ħdan il-fruntieri tagħha rikonoxxuti internazzjonalment. L-UE tappoġġa b'mod attiv l-isforzi għar-riżoluzzjoni tal-konflitt permezz tal-ħidma tal-EUMM iżda wkoll tar-Rappreżentant Speċjali tal-UE għall-Kawkasu tan-Nofsinhar (EUSR) u tal-kopresidenza tiegħu tad-Diskussjonijiet Internazzjonali ta' Ġinevra li l-EUMM tipparteċipa fihom. CV ta' Erik Høeg Din ir-riżorsa bħalissa hi disponibbli biss bil-lingwa jew il-lingwi li ġejjin: Sit web ta' EUMM Georgia Din ir-riżorsa bħalissa hi disponibbli biss bil-lingwa jew il-lingwi li ġejjin: Delegazzjoni tal-Unjoni Ewropea għall-Georgia Din ir-riżorsa bħalissa hi disponibbli biss bil-lingwa jew il-lingwi li ġejjin: Ir-relazzjonijiet tal-UE mal-Georgia